Intolleranza 1960
Intolleranza 1960 er en opera eller azione scenica i to dele af Luigi Nono efter en idé af den italienske forfatter Angelo Maria Ripellino (1923-78).
Værkets tekst består af dokumentariske og poetiske tekster af den fransk-algeriske journalist Henri Alleg (1921-2013), Bertolt Brecht, Aimé Césaire, Paul Éluard, den tjekkiske journalist Julius Fučík (1903-43), Vladimir Majakovskij og Jean-Paul Sartre, samlet af komponisten.
Urpremieren 13. april 1961 på La Fenice i Venezia, som Bruno Maderna dirigerede, var præget af voldsomme uroligheder iværksat af neofascister. I 1970 omarbejdede Nono værket til en enaktsopera med titlen Intolleranza 1970. Værket er dedikeret til Arnold Schönberg, Luigi Nonos svigerfar.
Intolleranza 1960 er Nonos første værk for scenen og en flammende protest mod racefordomme, atomvåben, fascistisk vold og udnyttelse af arbejderklassen. Hovedpersonerne er en navnløs immigrantarbejder, dennes rejseledsagerske og en algerier; desuden medvirker diverse kor af demonstranter, fanger, politifolk, algeriere, bønder, minearbejdere og torturbødler. Den spinkle handling foregår et opdigtet sted i 1960 og består af en række scener, der viser aspekter af intolerance hentet fra Europas historie.